JKN วัดใจผู้ถือหุ้น.!
ก็ไม่ได้เซอร์ไพรส์อะไร..!! กับผลการประชุมวิสามัญผู้ถือหุ้นบริษัท เจเคเอ็น โกลบอล กรุ๊ป จำกัด (มหาชน) หรือ JKN
ก็ไม่ได้เซอร์ไพรส์อะไร..!! กับผลการประชุมวิสามัญผู้ถือหุ้นบริษัท เจเคเอ็น โกลบอล กรุ๊ป จำกัด (มหาชน) หรือ JKN
16 มี.ค. 2566

ก็ไม่ได้เซอร์ไพรส์อะไร..!! กับผลการประชุมวิสามัญผู้ถือหุ้นบริษัท เจเคเอ็น โกลบอล กรุ๊ป จำกัด (มหาชน) หรือ JKN ซึ่งประเด็นหลัก ๆ ว่าด้วยเรื่องการเพิ่มทุนให้ผู้ถือหุ้นเดิม (Right Offering) จำนวน 510.04 ล้านหุ้น อัตราส่วน 2 หุ้นเดิม ต่อ 1 หุ้นใหม่ ที่ราคาหุ้นละ 3 บาท รวมมูลค่า 1,530 ล้านบาท
และการเพิ่มทุนแบบเฉพาะเจาะจง (PP) ให้กับบริษัท โทโบ จํากัด จำนวน 66.66 ล้านหุ้น ที่ราคา 4.50 บาท รวมมูลค่า 300 ล้านบาท ซึ่งผ่านพ้นไปด้วยดี ด้วยคะแนนเสียงท่วมท้นกว่า 99.94% ส่วนที่ไม่เห็นด้วยมีแค่ 0.05% เท่านั้น…
แต่ไฮไลต์เมื่อผู้ถือหุ้นยกมือโหวตผ่านกันแล้ว จะร่วมลงขันใช้สิทธิกันหรือเปล่านี่สิ..? อันนี้ต่างหากที่น่าสนใจ
เนื่องจากราคาในกระดานหลุด 3 บาทไปแล้ว โดยเมื่อวันที่ 14 มี.ค. 2566 ราคาลงไปลึกสุดใจที่ 2.88 บาท ก่อนที่วานนี้ (15 มี.ค.) จะตีตื้นขึ้นมาปิดตลาดที่ 2.96 บาท แต่ก็ยังต่ำกว่าราคาเพิ่มทุน RO…ก็ไม่มีแรงจูงใจให้ผู้ถือหุ้นเดิมจะใช้สิทธิเพิ่มทุนนะเนี่ย..!?
ส่วนใครที่รักใคร่ชื่นชอบเป็นแฟนตัวยงหุ้นนางงาม JKN ไปซื้อในกระดานไม่ดีกว่าเหรอ..?
แน่นอนว่า ในส่วนของผู้ถือหุ้นใหญ่ “กลุ่มจักราจุฑาธิบดิ์” คงใช้สิทธิเพิ่มทุนตามสัดส่วนการถือหุ้นอยู่แล้ว อย่าง เจ๊แอน-“จักรพงษ์ จักราจุฑาธิบดิ์” ปัจจุบันถือหุ้นจำนวน 183.01 ล้านหุ้น ก็จะใส่เงินเข้ามาราว 549.05 ล้านบาท ฟากน้องสาว “พิมพ์อุมา จักราจุฑาธิบดิ์” ถือหุ้นจำนวน 7.26 ล้านหุ้น จะใส่เงินเพิ่มทุนตามสัดส่วนที่ถือราว 21.78 ล้านบาท
แต่ถ้าผู้ถือหุ้นเดิมคนอื่น ๆ เมินที่จะใช้สิทธิ หรือใช้สิทธิน้อยจะทำยังไง..? อันนี้น่าคิด
เพราะหากการเพิ่มทุนครั้งนี้ ไม่สำเร็จเสร็จสมอารมณ์หมาย นั่นหมายความว่า แผนการใช้เงินเพิ่มทุนก็ต้องสะดุดหัวทิ่มไปด้วยน่ะสิ..?
โดยถ้าย้อนไปดูแผนการใช้เงินเพิ่มทุน หลัก ๆ จะนำไปชำระหนี้ภายในปี 2567 หรือคิดเป็นสัดส่วน 55% ของจำนวนเงินเพิ่มทุน ส่วนอีกประมาณ 30% จะใช้เป็นเงินทุนหมุนเวียนภายในปี 2566 และรองรับการขยายการลงทุนภายในปี 2567 อีกประมาณ 15%
จะเห็นว่าการเพิ่มทุนครั้งนี้ เป้าหมายเพื่อไปล้างหนี้ ในขณะที่การสร้างมูลค่าเพิ่มให้กับตัวธุรกิจค่อนข้างน้อย
ก็อาจเกิดคำถามตามมาว่า ถ้าใส่เงินลงไปแล้วจะคุ้มค่าหรือไม่..??
ดังนั้นต้องวัดใจว่า ผู้ถือหุ้นเดิมจะใช้สิทธิมากน้อยแค่ไหน..?
ซึ่งจะเปิดให้จองสิทธิ 2 รอบด้วยกัน รอบแรก ระหว่างวันที่ 11-12 เม.ย.นี้ แต่ถ้าใครพลั้งเผลอลืมไป มีอีกรอบให้แก้มือในวันที่ 17-19 เม.ย. 2566
ส่วนการเพิ่มทุนแบบ PP โอเค…แม้จะตกลงปลงใจราคากันไว้แล้วที่ 4.50 บาท แต่เป็นราคาที่สูงกว่าในกระดานเยอะแบบนี้…เชื่อว่าบริษัท โทโบ คงคิดหนักเหมือนกันแหละ…พอดูออก
เอาเป็นว่า การเพิ่มทุนครั้งนี้ แม้ไม่ถึงขั้นชี้เป็นชี้ตาย แต่ก็ชี้อนาคตหุ้น JKN ได้เลยว่าจะปังหรือพัง.?
ซึ่งถ้าเป็นอย่างหลัง คงต้องบอกว่า โกยเถอะโยม..!?
เอ๊ะ..หรือคุณแม๊-เจ๊แอนจะใช้สิทธิเพิ่มทุนแทนผู้ถือหุ้นคนอื่น ๆ ป๊ะเนี่ย..?
…อิ อิ อิ…